**5-Hydroksitryptofaani** (5-HTP) (C11H12N2O3) on luonnossa esiintyvä aminohappo, joka on serotoniinin ja melatoniinin valmistumisen lähtöaine, ja myös aineenvaihdunnallinen välivaihe niiden valmistumisessa tryptofaanista.

5-Hydroksitryptofaania myydään ympäri maailmaa ilman reseptiä luontaistuotekaupoissa lisäravinteeksi masennuksen hoitoon, ruokahalua vähentämään ja unilääkkeeksi. Sitä markkinoidaan Euroopassa myös vakavan masennuksen hoitoon mm. tuotenimillä **Cincofarm**, **Levothym**, **Levotonine**, **Oxyfan**, **Telesol**, **Tript-OH**, ja **Triptum**. *tarvitaan parempi lähde*

Tehokkuus
---------

5-HTP:n on tutkimuksissa todettu auttavan vaivoihin, kuten primäärinen fibromyalgia, Friedreichin ataksia, masennus, ahdistus, ahmintahäiriö ja unettomuus.

Useat lumelääke-testatut kaksoissokkotutkimukset ovat osoittaneet 5-HTP:n tehokkaaksi masennuksen hoidossa, joskin näiden tutkimusten laadukkuudesta on kiistelty.

Vuonna 2001 tehty meta-analyysi päätyi tulokseen, että 108:sta 5-HTP:ta käsittelevästä vuosien 1966–2000 välillä julkaistusta tutkimuksesta vain kaksi täytti meta-analyysin tekijöiden laatuvaatimukset. Nämä kaksi tutkimusta eivät kuitenkaan käsitelleet 5-HTP:ta yksinään, vaan yhdistivät tryptofaanin ja 5-HTP:n samaan tutkimukseen, joten tulokset eivät välttämättä olleet ainoastaan 5-HTP:n ansiota.

Vaikka tutkimuksissa todettiinkin 5-HTP:n ja tryptofaanin olevan masennuksen hoidossa huomattavasti lumelääkettä tehokkaampaa, meta-analyysin tekijät julistivat, että kaiken kaikkiaan "todistusaineisto ei ollut riittävän laadukasta ollakseen todistusvoimaista" ja "koska vaihtoehtoisia, todistetusti tehokkaita ja turvallisia masennuslääkkeitä on olemassa, on 5-HTP:n ja tryptofaanin käyttökelpoisuus masennuksen hoitoon nykyisellään rajoittunut".

Biosynteesi
-----------

Ihmisen elimistö tuottaa 5-hydroksitryptofaania aminohappo tryptofaanista tryptofaanihydroksylaasin avulla. Tryptofaanihydroksylaasi on rajoittava tekijä serotoniinin synteesissä. 5-HTP muuntuu elimistössä edelleen nopeasti aromaattisten L-aminohappojen dekarboksylaasin välityksellä serotoniiniksi.

Katso myös
----------

* Tryptofaani
* Serotoniini
* N-asetyyliserotoniini
* Melatoniini

Lähteet
-------

1. ↑  Swiss Pharmaceutical Society (2000). *Index Nominum 2000: International Drug Directory (Book with CD-ROM)*. Boca Raton: Medpharm Scientific Publishers. ISBN 3-88763-075-0.
2. ↑  Caruso I, Sarzi Puttini P, Cazzola M, Azzolini V (1990). "Double-blind study of 5-hydroxytryptophan versus placebo in the treatment of primary fibromyalgia syndrome". *The Journal of International Medical Research* **18** (3): 201–9. PMID 2193835. Viitattu 2009-07-30.
3. ↑  Trouillas P, Serratrice G, Laplane D, *et al.* (May 1995). "Levorotatory form of 5-hydroxytryptophan in Friedreich's ataxia. Results of a double-blind drug-placebo cooperative study". *Archives of Neurology* **52** (5): 456–60. PMID 7733839. Viitattu 2009-07-30.
4. ↑  Birdsall TC (August 1998). "5-Hydroxytryptophan: a clinically-effective serotonin precursor". *Alternative Medicine Review : a Journal of Clinical Therapeutic* **3** (4): 271–80. PMID 9727088. Viitattu 2009-07-30.  (Arkistoitu – Internet Archive)
5. 1 2 3  Shaw K, Turner J, Del Mar C (2001). "Tryptophan and 5-hydroxytryptophan for depression". *Cochrane Database of Systematic Reviews (Online)* (3): CD003198. doi:10.1002/14651858.CD003198. PMID 11687048.
6. ↑   "Serotonin a la carte: supplementation with the serotonin precursor 5-hydroxytryptophan"  (March 2006). *Pharmacology & Therapeutics* **109** (3): 325–38. doi:10.1016/j.pharmthera.2005.06.004. PMID 16023217.

Aiheesta muualla
----------------

* PubChem: 5-Hydroxytryptophan (englanniksi)
* Kyoto Encyclopedia of Genes and Genomes (KEGG): 5-Hydroxytryptophan (englanniksi)
* ChemBlink: 5-Hydroxytryptophan (englanniksi)
* Ravintolisiä ulkomailta tilannut sai tuomion - Suomessa myydään täysin samaa tuotetta Etelä-Suomen Sanomat 2.6.2014
* 5-Hydroksitryptofaanin käyttöturvallisuustiedote, Sigma Aldrich (Merck), viitattu 20.6.2018